
               REPUBLIKA HRVATSKA

KOPRIVNIČKO - KRIŽEVAČKA ŽUPANIJA

                     OPĆINA LEGRAD
                   OPĆINSKO VIJEĆE

KLASA: 372-02/26-01/02

URBROJ: 2137-10-01-26-5

Legrad, 25. svibnja 2026.


Na temelju članka 35. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15. i 94/17) i članka 31. Statuta Općine Legrad („Službeni glasnik Koprivničko-križevačke županije“ broj 5/13, 2/18, 19/18, 2/20, 2/21. i 13/21), Općinsko vijeće Općine Legrad na 10. sjednici održanoj 25. svibnja 2026. donijelo je
O D L U K U

o davanju na privremeno i povremeno korištenje poslovnog prostora

u objektima u vlasništvu Općine Legrad


I. OPĆE ODREDBE

Članak 1.


Odlukom o davanju na privremeno i povremeno korištenje poslovnog prostora u objektima u vlasništvu Općine Legrad (u daljnjem tekstu: Odluka) uređuju se uvjeti i način davanja na privremeno i povremeno korištenje poslovnog prostora (u daljnjem tekstu: poslovni prostor) u objektima u vlasništvu Općine Legrad (u daljnjem tekstu: Općina), a čije korištenje ne traje duže od 30 dana.

Članak 2.

Poslovni prostori iz članka 1. ove Odluke su: 
1. društveni domovi u vlasništvu Općine,
2. prostorije koje Općina koristi za svoju redovnu djelatnost, a trenutno su slobodne za povremeno korištenje, ukoliko se koriste izvan radnog vremena Općine.

Poslovnim prostorima iz stavka 1. ovoga članka neposredno upravlja općinski načelnik Općine Legrad (u daljnjem tekstu: općinski načelnik).


II. UVJETI I NAČIN DAVANJA POSLOVNOG PROSTORA NA 


              POVREMENO KORIŠTENJE
Članak 3.

Poslovni prostor daje se na privremeno i povremeno korištenje pravnoj ili fizičkoj osobi (u daljnjem tekstu: Korisnik) na temelju podnesenog zahtjeva.


Zahtjev za davanje na privremeno i povremeno korištenje poslovnog prostora Korisnik podnosi općinskom načelniku u pismenom obliku.


Zahtjev iz stavka 2. ovoga članka obavezno sadrži:

· podatke o Korisniku,

· podatke o poslovnom prostoru za koji se podnosi zahtjev za privremeno ili povremeno korištenje,

· naznaku aktivnosti, odnosno namjenu za koju se želi koristiti poslovni prostor,

· vremensko razdoblje, donosno dužinu trajanja privremenog odnosno povremenog korištenja poslovnog prostora. 

Zahtjev se podnosi na obrascu čiji izgled i sadržaj utvrđuje općinski načelnik.

Članak 4.


Na temelju podnesenog zahtjeva, Općina i Korisnik sklapaju ugovor o privremenom ili povremenom korištenju poslovnog prostora.


Ugovor u ime Općine sklapa općinski načelnik.

Članak 5.


Ugovor o privremenom ili povremenom korištenju poslovnog prostora obavezno sadrži:

· podatke o ugovornim stranama,

· podatke o poslovnom prostoru koji se daje na privremeno ili povremeno korištenje,

· podatke o namjeni korištenja poslovnog prostora,

· vremensko razdoblje i dužinu trajanja privremenog ili povremenog korištenja poslovnog prostora,

· iznos naknade za privremeno ili povremeno korištenje poslovnog prostora ili osnovu na temelju koje se poslovni prostor daje na privremeno ili povremeno korištenje bez naknade,

· prava i obveze Korisnika u svezi korištenja poslovnog prostora.

Članak 6.


Privremeno ili povremeno korištenje poslovnog prostora neće se odobriti Korisniku koji:

· ima nepodmirene obveze prema Općini po bilo kojem osnovu,

· ne ispunjava ili nije ispunio ranije obveze iz ugovora o privremenom ili povremenom korištenju poslovnog prostora.  

III. VISINA NAKNADE ZA PRIVREMENO I POVREMENO KORIŠTENJE

Članak 7.


Poslovni prostor daje se na privremeno ili povremeno korištenje uz naknadu.


Iznimno od odredbe iz stavka 1. ovoga članka, poslovni prostor daje se na privremeno ili povremeno korištenje bez naknade za:

· aktivnosti udruga koje skrbe za osobe s invaliditetom i humanitarnih udruga,
· aktivnosti kulturno-umjetničkih, socijalnih, sportskih i drugih udruga koje neposredno sudjeluju u realizaciji programskih aktivnosti Općine,

· kulturne manifestacije čiji organizator je Dječji vrtić Vrapčić podružnica Dabrić Legrad, Osnovna škola Legrad ili udruge s područja Općine, uz uvjet da ne naplaćuju ulaznice,
· aktivnosti kojima se informiraju pojedine grupa građana Općine, a koje su od značaja za život i napredak stanovništva (predavanja, savjetovanja i slično za koja se ne naplaćuju ulaznice ili neki drugi oblik naknade),


Općinski načelnik može na temelju pismenog zahtjeva odobriti oslobođenja od plaćanja naknade za korištenje poslovnih prostora i za druge aktivnosti za koje utvrdi da su od interesa za Općinu ili njeno stanovništvo.  
Članak 8.

Korisnik poslovnog prostora obvezan je uz naknadu za korištenje poslovnog prostora podmiriti i troškove za izvođenje glazbenih djela ukoliko se tijekom korištenja u prostoru izvode glazbena dijela.
Članak 9.

Visina naknade za privremeno ili povremeno korištenje poslovnog prostora utvrđuje se kako slijedi: 

	Redni

broj
	Namjena korištenja
	Visina naknade u eurima

	
	
	Društveni domovi
	Prostorije Općine

	1.
	Redovne aktivnosti registriranih političkih stranaka – sastanci, tribine, promidžba
	15,00 EUR
godišnje
	15,00 EUR
godišnje

	2.
	Izložbe, promocije književnih djela za koje se naplaćuju ulaznice ili drugi oblik naknade
	50,00
	50,00

	3.
	Održavanje raznih tečajeva i seminara te usluge koje podrazumijevaju novčano učešće sudionika (Korisnika)
	50,00
	50,00

	4.
	Prodaja i promocija proizvoda i usluga profitnog sektora i slične aktivnosti
	50,00
	50,00

	5.
	Jednodnevno korištenje prostora za razne proslave
	
	

	
	a) preuzimanje ključeva na dan proslave
	50,00
	n/p

	
	b) preuzimanje ključeva dan prije proslave
	70,00
	n/p

	6.
	Višednevno korištenje prostora za razne proslave
	
	

	
	a) dan proslave
	50,00
	n/p

	
	b) ostali dani za pripremu i čišćenje
	20,00 EUR

po danu
	n/p


Članak 10.


U poslovni prostor, u pravilu, nije dopušteno unošenje namještaja, opreme i predmeta.


Iznimno od odredbe iz stavka 1. ovoga članka, općinski načelnik može Korisniku odobriti privremeno unošenje opreme i predmeta koji služe za provođenje aktivnosti vezanih uz namjenu za privremeno korištenje poslovnog prostora.
Članak 11.

Evidenciju o rasporedu korištenja poslovnog prostora, zaprimanju zahtjeva za davanje na privremeno ili povremeno korištenje poslovnog prostora, te stanju opreme i inventara vodi Jedinstveni upravni odjel Općine Legrad.


IV. PRIJELAZNE I ZAVRŠNE ODREDBE
Članak 12.


Danom stupanja na snagu ove Odluke prestaje važiti Odluka o davanju na privremeno i povremeno korištenje poslovnog prostora u objektima u vlasništvu Općine Legrad („Službeni glasnik Koprivničko-križevačke županije“ broj 14/14. i 5/19).
Članak 13.


Ova Odluka stupa na snagu osmog dana od dana objave u „Službenom glasniku Koprivničko-križevačke županije“. 

OPĆINSKO VIJEĆE OPĆINE LEGRAD

                                                                                                                     PREDSJEDNICA:

                                                                                                                 Kristina Turk, mag.oec.

